Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 448/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Olio Campania”

EU No: PGI-IT-02795 – 4.8.2021

SAN ( ) SMM (X)

1. [SAN:n tai SMM:n] nimi tai nimet

”Olio Campania”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.5. – Öljyt ja rasvat

3.2. Kuvaus 1 kohdassa nimetystä tuotteesta

Suojattu maantieteellinen merkintä ”Olio Campania” on varattu ekstra-neitsytoliiviöljylle, joka on valmistettu yksinomaan 4 kohdassa tarkoitetulla maantieteellisellä alueella kasvatetuista oliiveista.

SMM-merkinnällä ”Olio Campania” varustetulla ekstra-neitsytoliiviöljyllä on kulutukseen saatettaessa oltava seuraavat ominaisuudet:

— Fysikaalis-kemialliset ominaisuudet: Happopitoisuus (%:a öljyhappoa) ≤0,4 Peroksidiluku (mekv O2/kg öljyä) ≤12 K232 ≤2,2 K270 ≤0,18 Kokonaisfenolipitoisuus (mg/kg) ≥200

— Aistinvaraiset ominaisuudet: Ominaisuus Mediaani Oliivin hedelmäisyys 3–7 Karvaus 2–6 Pistävyys 2–6

— Väri: oljenkeltaisesta vihreään.

Kaikkien laatua kuvaavien parametrien, joita ei ole nimenomaisesti mainittu, on oltava yhdenmukaisia voimassa olevan ekstra-neitsytoliiviöljyjä koskevan unionin lainsäädännön kanssa.

Aistinvaraisten ominaisuuksien osalta SMM-merkinnällä ”Olio Campania” suojattu ekstra-neitsytoliiviöljy sijoittuu oliivin hedelmäisyyden asteikolla keskivaiheille tai erittäin korkealle. Aromikkuuden tapaan myös havaittu karvaus ja pistävyys vastaavat öljyn kokonaisfenolipitoisuutta (≥200 mg/kg).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

SMM-merkinnällä ”Olio Campania” suojattu ekstra-neitsytoliiviöljy on valmistettava yhdestä tai useammasta seuraavasta lajikkeesta: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana tai Tonda. Myös muiden lajikkeiden käyttö on sallittu, kunhan niiden osuus raaka-aineiden kokonaismäärästä ei ylitä 15:tä prosenttia.

Ilmastoon ajan saatossa sopeutuneiden lajikkeiden genotyyppien, maaperä- ja ilmasto-olosuhteiden sekä alueella käytettyjen valmistusmenetelmien vuorovaikutuksen tuloksena Olio Campania (SMM) -ekstra-neitsytoliiviöljylle on kehittynyt erityisiä kemiallisia, fyysisiä ja aistinvaraisia ominaisuuksia.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Oliivit on kasvatettava ja kerättävä ja öljyn puristamisen on tapahduttava rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

SMM-merkinnällä ”Olio Campania” varustettu ekstra-neitsytoliiviöljy on luovutettava kulutukseen enintään viiden litran vetoisissa, sovellettavan lainsäädännön mukaisissa astioissa, jotka on sinetöity ja varustettu etiketillä.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Suojattuun maantieteelliseen merkintään ”Olio Campania” ei saa lisätä mitään muita määritteitä, joita ei ole erikseen mainittu tuote-eritelmässä. Tämä koskee muun muassa adjektiiveja fine (hieno, hienostunut), scelto (valikoitu, laadukas), selezionato (valikoitu) ja superiore (ensiluokkainen). Totuudenmukaiset ja todennettavissa olevat viittaukset tuottajien käyttämiin menetelmiin (esimerkiksi maininta yhden lajikkeen käytöstä yhdessä kyseisen lajikkeen nimen kanssa) ovat sallittuja edellyttäen, että tuotteesta vastaava valvontaelin on etukäteen hyväksynyt niiden käytön. Myös nimien, toiminimien ja yksityisten tuotemerkkien totuudenmukainen käyttö on sallittua, kunhan ne eivät ole luonteeltaan mainostavia tai omiaan johtamaan kuluttajaa harhaan. Muiden maantieteellisten merkintöjen käyttö on kielletty.

Merkintä ”Olio Campania” on ilmoitettava etiketissä selkeillä ja lähtemättömillä suuraakkosilla. Merkinnässä on käytettävä vähintään yhtä suurta kirjasinkokoa kuin tuotenimessä, jotta se erottuu selvästi muista etiketissä olevista tiedoista. Lisäksi etiketissä on oltava jäljempänä esitetty tunnus.

4. Maantieteellisen alueen tarkka rajaus

Suojatulla maantieteellisellä merkinnällä ”Olio Campania” suojatun ekstra-neitsytoliiviöljyn tuotantoalue käsittää Campanian koko hallinnollisen alueen.

5. Yhteys maantieteelliseen alueeseen

Nimityksen ”Olio Campania” hyväksymistä koskeva hakemus perustuu tuotteen laatuominaisuuksiin ja maineeseen.

Campanian alue soveltuu ilmastonsa puolesta erinomaisesti oliivien viljelyyn: Kesät alueella ovat kuumia ja kuivia. Sateita saadaan syksyllä ja talvella, yhteensä keskimäärin 900 – 1 100 mm vuodessa. Vuoden kylmin kuukausi on tammikuu, jolloin keskilämpötila on alle 18 oC (mutta kuitenkin yli 1 oC:n), kun taas kuumimman kuukauden eli heinäkuun keskilämpötila on yli 20 oC. Vuotuinen keskilämpötila (14,4 oC) on tyypillinen lauhkealle Välimeren ilmastolle.

Nämä ilmasto-olosuhteet ovat ratkaisevassa roolissa Olio Campania (SMM) -ekstra-neitsytoliiviöljyn erityispiirteiden kehittymisen kannalta. Korkeiden lämpötilojen ja kesällä pitkään jatkuvan kuivuuden vaikutuksesta oliiveihin muodostuu polyfenoleja, ravinnerikkaita ainesosia, jotka antavat Olio Campania (SMM) -ekstra-neitsytoliiviöljylle sen karvaan ja pistävän maun. Toinen Campanian alueella tuotetuille oliiviöljyille ominainen piirre on niiden rasvahappokoostumus, johon vaikuttavat ympäristöön liittyvät ja geneettiset tekijät. Olio Campania (SMM) -ekstra-neitsytoliiviöljyn aistinvaraiselle profiilille (jossa korostuvat ennen kaikkea mantelin, artisokan ja tomaatin vivahteet) tyypilliset aromaattiset ominaisuudet johtuvat haihtuvista yhdisteistä, jotka syntyvät osana lipoksygenaasien kemiallisten reaktioiden ketjua. Nämä ovat entsymaattisia hapettumisreaktioita, jotka vaikuttavat nimenomaan rasvahappoihin ja jotka ovat tiiviisti yhteydessä asianomaiseen substraattiin (rasvahappoihin) ja entsyymien aktiivisuuteen. Tässä biokemiallisessa prosessissa entsyymit (lipoksygenaasit, hydroperoksidilyaasit, isomeraasit ja alkoholidehydrogenaasit) muuntavat linoli- ja linoleenihapon aldehydeiksi, alkoholeiksi ja haihtuviksi estereiksi, jotka antavat öljyille niiden tärkeimmät aromaattiset ominaisuudet. Campanian alueella tuotettujen öljyjen haihtuvia ainesosia on tutkittu kaasukromatografiakokeissa, joissa on tunnistettu muutamia niistä molekyyleistä, jotka ovat näiden ominaisuuksien taustalla. Tarkemmin ilmaistuna Campanian alueella tuotettujen öljyjen erityispiirteenä on se, että ne sisältävät trans-2-heksanaalia (jonka ansiosta lähes kaikissa lajikkeissa on aistittavissa vihreiden oliivien hedelmäisyyttä ja mantelin vivahteita), cis-3-heksanaalia (joka antaa esimerkiksi Ravece- ja Ortice-lajikkeista valmistetuille öljyille niissä aistittavat raa’an tomaatin vivahteet) sekä cis-3-heksenolia (joka antaa Nostrale-, Minucciola- ja Biancolilla-lajikkeista valmistetuille öljyille niiden lehtimäiset ja artisokkamaiset vivahteet).

Campanian alueella valmistetun öljyn erityisyys on osoitettu myös maataloustutkimuksen ja maatalouden taloudellisen analyysin laitoksen oliivien, hedelmien ja sitrushedelmien tutkimuskeskuksen (CREA-OFA, aiemmin CREA-OLI) viimeaikaisessa tutkimuksessa (Muzzalupo I. ym.), jossa on tutkittu Italian 489 oliivilajikkeen geneettistä profiilia. Tutkimus on esitelty yksityiskohtaisesti The Scientific World Journal -lehdessä vuonna 2014 julkaistussa artikkelissa ”Genetic Biodiversity of Italian Olives Germplasm analysed by SSR Markers”. Kerättyjen tietojen tilastollisen analyysin perusteella tutkimuksessa tarkastellut lajikkeet on voitu ryhmitellä seitsemään ryhmään niiden geneettisen etäisyyden mukaan. Kaikki Campaniassa viljeltävät lajikkeet (eli muun muassa 3.3 kohdassa luetellut lajikkeet) kuuluvat samaan ryhmään (ryhmä 4). Tämä osoittaa, että niiden geneettinen profiili eroaa selvästi muiden tutkimuksessa tarkasteltujen italialaisten lajikkeiden profiilista.

Campanian alueella tuotetun öljyn ainutlaatuisuus juontaa paitsi näistä ympäristöön liittyvistä ja geneettisistä tekijöistä myös muista, selkeämmin ihmisen toimintaan liittyvistä tekijöistä, kuten viljely- ja puristusmenetelmistä. Campanian alue sekä Università degli Studi di Napoli Federico II -yliopisto ovat 1990-luvulta lähtien työskennelleet tiiviisti laadun parantamiseen tähtäävien ohjeiden parissa. Tämä on vaikuttanut merkittävästi olemassa olevien tuotantorakenteiden nykyaikaistumiseen. Tällä innovoinnilla on ollut selkeä vaikutus tuotettujen öljyjen laatuun, mistä ovat osoituksena erityisesti öljyt, joiden happopitoisuus on ≤0,4 prosenttia ja joilla on hyvä polyfenolipitoisuus. Nämä ominaisuudet johtuvat sadonkorjuun aikaistamisesta ja virtaviivaistamisesta, joiden ansiosta aika keruusta murskaamiseen on lyhentynyt merkittävästi. Campanian alueella käytetään nykyaikaisia oliivinpuristimia, joissa on kiinnitetty erityistä huomiota ajan ja lämpötilan säätelyyn puristusprosessin kaikissa vaiheissa. Näin varmistetaan, että puristaminen tapahtuu parhaissa mahdollisissa olosuhteissa, jotta kunkin oliivilajikkeen potentiaali saadaan hyödynnettyä mahdollisimman hyvin.

Olio Campania -nimeen yhdistetty maine perustuu vahvaan ja ikiaikaiseen yhteyteen alueen, oliivipuiden, öljyn ja Campanian alueella nykypäiviin asti säilyneen kulttuurin välillä.

Oliivipuiden ja öljyn historia Campanian alueella ulottuu yli 2 500 vuoden taakse. Kyseisen maantieteellisen alueen ainutlaatuiset ja suotuisat olosuhteet ovat edesauttaneet oliivitarhojen leviämistä aikojen saatossa koko alueelle, ja samalla niistä on tullut tärkeä (ja toisinaan myös ainoa) tulonlähde paikalliselle väestölle. Oliivitarhat myös suojaavat maaperää, ja ne rikastuttavat maisemaa ja ovat kiinteä osa sitä. Campanian alueen oliiviöljytuotannosta tuli 1900-luvun loppuun mennessä strateginen ja korvaamaton osa ruokaperinnettä, ja sillä on keskeinen asema Välimeren ruokavalion kulmakivenä. Tunnettu yhdysvaltalainen ravitsemustutkija ja Välimeren ruokavalion ”isä” Ancel Keys, joka asui Campanian alueella yli 40 vuoden ajan, piti Campanian alueen oliiviöljyä ratkaisevan tärkeänä osana ruokavaliota, sillä se pienentää veren seerumin kolesterolipitoisuutta ja edistää siten sydän- ja verenkiertoelimistön terveyttä.

Olio Campania -ekstra-neitsytoliiviöljyn maineesta todistavat kaupalliset ja historialliset viittaukset, julkaisut ja asiakirjat, jotka ovat osoitus ja todiste tuotteen arvostuksesta ja tunnettuudesta.

Nimitys ”Olio Campania” tai ”Olio extravergine d’oliva Campania” (Campania-ekstra-neitsytoliiviöljy) mainitaan muun muassa yritysten Crom Olearia, Oleificio Rossomando, Oleificio F.lli Malandrino, Borrelli Giorgio & Figli ja Fattorie Mediterranee vuosilta 1991–2019 peräisin olevien kauppalaskujen tuotekuvauksissa. Nimitystä käytetään myös markkinoille saatettujen pullojen etiketeissä. Myös muutamissa yrityksen Basso Fedele & Figli vuosilta 1989–2001 peräisin olevissa kauppalaskuissa sekä vientiin tarkoitettujen tuotteiden etiketeissä mainitaan nimitys ”Olio Campania” tai ”Kampanien” (nimityksen saksankielinen versio). Lisäksi maailman tunnetuimpiin risteily-yhtiöihin kuulunut kansainvälinen varustamo Flotta Lauro, jonka kotipaikka oli Napolissa, markkinoi laivojen omistajalle kuuluneilta oliivitarhoilta peräisin olevaa oliiviöljyä reiteillään nimellä ”Olio extra vergine della Campania” ja tarjosi kyseistä oliiviöljyä risteilyaluksillaan.

Campanian alue sekä tuotteen ja nimityksen edistämisestä vastaava komitea ovat myös vuosien saatossa ponnistelleet merkittävästi tuotteen profiilin nostamiseksi muun muassa osallistumalla kansainvälisiin messu- ja muihin tapahtumiin ja julkaisemalla ahkerasti myynninedistämismateriaalia. Esimerkkinä voidaan mainita kansainväliset CIBUS 2021 -ruokamessut: Olio Campania (SMM) -ekstra-neitsytoliiviöljyä varten oli oma koju, jolla jaettiin tietoa tuotteesta ja markkinoitiin sitä näytepullojen kera. Tuote on ollut esillä myös Campanian alueen kojulla muilla alan messuilla, kuten Triesten Olio Capitale 2021 -messuilla sekä Varsovan öljyfestivaaleilla vuonna 2019. Suojatun maantieteellisen merkinnän ”Olio Campania” edistämishanke esiteltiin ensimmäisen kerran Veronassa pidetyillä SOL 2017 -messuilla, joilla oli sitä varten oma esittelykoju ja joiden yhteydessä pidettiin asiaa koskeva lehdistötilaisuus. Sittemmin hanketta on tuotu esille myös useissa muissa tapahtumissa. Tuote on ollut esillä myös kilpailuissa, joista esimerkkinä voidaan mainita Extrabio Campania -kilpailu (Extrabio Campania -palkinto jaettiin 13. kerran vuonna 2020), joka keskittyy erityisesti luomutilojen tuottamiin ekstra-neitsytoliiviöljyihin (Campanian alue soveltuu erityisen hyvin luomuviljelyyn). SMM-merkinnän ”Olio Campania” edistämiskomiteasta tuli myös hiljattain yksi ExtraCampania-kilpailun järjestämiseen ja edistämiseen osallistuvista kumppaneista (ExtraCampania-kilpailussa palkitaan parhaita Campanian alueella tuotettuja öljyjä).

Olio Campania (SMM) -öljyä hyödynnetään myös Box Narrante -nimisessä innovointihankkeessa. Hanke on osa parhaillaan täytäntöönpanovaiheessa olevan vuosien 2014–2020 maaseudun kehittämisohjelman toimenpidettä 16.1. Box Narrante -kumppanuushanketta johtaa Università degli Studi di Napoli Federico II -yliopisto. Siinä kuluttajille tarjotaan innovatiivisia tuotepakkauksia, jotka sisältävät kolmea erityyppistä ekstra-neitsytoliiviöljyä (joista yksi on Olio Campania -oliiviöljy). Tarkoituksena on jakaa kuluttajille tietoa sekä kerätä heidän näkemyksiään tuotteesta. Hankkeessa työskentelevän tutkijan haastattelu, jossa hän kertoo hankkeen tavoitteista ja sisällöstä, julkaistiin kansallisessa AgroNotizie-verkkolehdessä 31. tammikuuta 2022.

Nimitykseen ”Olio Campania” ja tuotekuvaukseen on viitattu useissa julkaisuissa, joissa on mainittu pyrkimys edistää tuotteen myyntiä ja tutkia sen kaupallista potentiaalia. Esimerkiksi Campanian ekstra-neitsytoliiviöljyjä esittelevän oppaan ”Guida agli Oli evo della Campania” vuoden 2020 painoksessa on omistettu kokonainen kappale (s. 15) Olio Campania -ekstra-neitsytoliiviöljylle. SMM-merkinnän ”Olio Campania” edistämishanke on ollut hiljattain esillä myös suurimmissa kansallisissa sanomalehdissä ja maatalouselintarvikkeisiin keskittyvissä verkostoissa (esimerkiksi Agricolae, TeatroNaturale ja Olivo e Olio), joissa on myös haastateltu yliopistotutkijoita ja alan asiantuntijoita. Myös Italian suurimmassa päivittäin ilmestyvässä talouslehdessä Il Sole 24Oressa julkaistiin erikoisartikkeli SMM-merkinnän ”Olio Campania” edistämishankkeesta 21. joulukuuta 2019. Ansa Terra e Gusto -sivustolla julkaistiin 29. tammikuuta 2022 uutinen, josta kerrottiin myös muilla kansallisilla kanavilla ja uutisohjelmissa. Fondazione Qualivita, tärkein suojattuja alkuperänimityksiä ja suojattuja maantieteellisiä merkintöjä edistävä organisaatio, kirjoitti SMM-merkinnästä ”Olio Campania” eräässä uutiskirjeessään. Päivälehti Il Mattino omisti SMM-merkinnälle ”Olio Campania”3. helmikuuta 2022 kokonaisen sivun viikoittaisessa osiossa, jossa käsitellään maatalouselintarvikkeita ja esitellään Campanian makuja (”Sapori della Campania”). Italian suurimmat maatalousalan ammatilliset järjestöt ovat kertoneet verkkosivustoillaan aiheesta ja SMM-merkinnän edistämishankkeesta korostaen sen strategista merkitystä koko alalle.

Muutaman viime vuoden aikana toteutetut lukuisat tärkeät edistämistoimet ovat myös auttaneet varmistamaan alan yritysten tuen hankkeelle. Tämän myötä yhteensä noin 240 alalla toimivaa maatalousyritystä, oliivinpuristamoa, oliiviöljyn tuottajaa, osuuskuntaa ja tuottajajärjestöä on liittynyt tukemaan tätä pyrkimystä, mikä on myös parantanut edistämiskomitean edustavuutta.

Università degli Studi di Napoli Federico II -yliopiston tekemät tutkimukset ja muut edellä kuvatut aloitteet ovat auttaneet edistämään tuotetta ja kyseistä nimitystä. Tämän ansiosta on voitu tarkentaa ”Olio Campania” (SMM) -ekstra-neitsytoliiviöljyn laatuprofiilin ja maineen kuvausta ja vahvistaa niitä.

Kuten edellä kuvaillaan, Olio Campania (SMM) -ekstra-neitsytoliiviöljyn tunnusomaisena piirteenä on oliivin hedelmäisyys, jonka lisäksi siinä on aina aistittavissa mantelin, artisokan ja/tai tomaatin vivahteita. Nimenomaan näiden aromien yhdistelmän sekä tasapainoisen karvauden ja pistävyyden ansiosta sellaiset kuluttajat, jotka kiinnittävät yhä enemmän huomiota laatuun, arvostavat tuotetta ja ovat huomanneet sen.

Eritelmän julkaisutiedot

Tuote-eritelmän teksti on saatavilla kokonaisuudessaan seuraavassa osoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.